Poštovani roditelji!

Vjerujem da ste upoznati s informacijom da su HZJZ i MZO objavili Upute za sprječavanje i suzbijanje epidemije covid-19 vezano za rad predškolskih ustanova, osnovnih i srednjih škola u školskoj godini 2020./2021.

Polazište Uputa i preporuka je da nastavna godina za sve učenike u RH započne 7. rujna 2020. godine, što je, vjerujem, za učenike, roditelje i učitelje najbolja i dugoročno jedina održiva situacija. Naravno, u najvećoj mogućoj mjeri poštujući sve propisane upute, pravila i preporuke epidemiološke i opće zdravstvene struke, a s ciljem zaštite zdravlja isigurnosti učenika, ali i svih ostalih sudionika odgojno-obrazovnog procesa. Kako ne postoje dvije škole u RH koje imaju jednake kadrovske, prostorne, materijalno-tehničke i ostale uvjete (veličina razrednih odjela, tj. brojnost učenika u odjelu), tako će se svaka škola, ovisno o svojim posebnostima, morati prilagoditi propisanim Uputama, a opet ponavljam, s osnovnim ciljem održavanja redovne nastave u školi, skrbeći za zdravlje i sigurnost učenika u najvećoj mjeri. S obzirom na svoje materijalno-tehničke, prostorne i ostale uvjete, Osnovna škola Krapinske Toplice će također prema navedenim Uputama poduzeti sve potrebne, realno izvedive i moguće aktivnosti i mjere, kako bi se organiziralo redovito i sigurno odvijanje nastave, kako u matičnoj školi, tako i u područnim školama. To će kao posljedicu imati određene promjene u odnosu na situaciju prije pandemije COVID-a 19 – rad u smjenama, sama organizacija unutar smjena, mjesto i načini odvijanja redovne nastave, način rada mješovitih odgojno-obrazovnih skupina (određene izborne nastave, DOP, DOD, INA), ulazak i izlazak iz škole, početak nastave, odmori i obroci i drugo, održavanje roditeljskih sastanaka, termin i način podjele udžbenika i ostalih nastavnih sredstava i drugo. Kako velik dio odluka ovisi i o osnivaču (Krapinsko-zagorska županija),te o nadležnim Stožerima civilne zaštite, s kojima nam narednih dana predstoji intenzivna komunikacija, konkretni plan i način rada u OŠ Krapinske Toplice bit će, nadamo se, jasno određeni početkom idućeg tjedna. Također, neke od planiranih aktivnosti, odluka i objava koje su najavljene za ovaj tjedan će se, silom prilika, malo prolongirati. No, o svemućete biti pravovremeno obaviješteni, preko razrednika vaše djece i preko mrežnih stranica škole. Nastavno na sve navedeno, ovim vas putem molim za razumijevanje, strpljenje i zajedničku suradnju (kao i u proteklom razdoblju), a sve sa ciljem kako bismo omogućili učenicima nastavu u školi, s posebnom pozornošću i naglaskom na sigurnosti i očuvanju zdravlja učenika i svih ostalih.

S poštovanjem;

U Krapinskim Toplicama 28.8.2020.

Ravnatelj

Samson Štibohar, dipl.teolog